PTTGCลุยไฟ-ราคาพื้นฐาน87บาท
โบรกเกอร์คาด PTTGC เปิดเทรดวันนี้ราคา 50-55 บาท ให้มูลค่าพื้นฐาน 78-87 บาท
21 ต.ค. 2554

โบรกเกอร์คาด PTTGC เปิดเทรดวันนี้ราคา 50-55 บาท ให้มูลค่าพื้นฐาน 78-87 บาท
บริษัท พีทีที โกลบอล เคมิคอล (PTTGC) ซึ่งเกิดจากการควบรวมระหว่างบริษัท ปตท.อะโรเมติกส์และการกลั่น (PTTAR) และบริษัท ปตท.เคมิคอล (PTTCH) จะเข้าซื้อขายในตลาดหลักทรัพย์ตั้งแต่วันที่ 21 ต.ค.นี้เป็นต้นไป ซึ่งการซื้อขายวันแรกจะไม่กำหนดราคาสูงสุดและต่ำสุด
นายวีรศักดิ์ โฆสิตไพศาล ประธานเจ้าหน้าที่บริหาร PTTGC กล่าวว่า การควบรวมทำให้บริษัทเป็นผู้นำธุรกิจเคมีภัณฑ์ด้วยกำลังผลิตปิโตรเคมี 8.2 ล้านตันต่อปี และกำลังผลิตปิโตรเลียมรวม 2.28 แสนบาร์เรลต่อวัน นับเป็นบริษัทที่ดำเนินธุรกิจปิโตรเคมีและการกลั่นใหญ่สุดของไทย 
ทั้งนี้ PTTGC มีทุนจดทะเบียนชำระแล้ว 45,059.85 ล้านบาท มีนโยบายจ่ายเงินปันผลไม่น้อยกว่า 30% ของกำไรสุทธิ และมีบริษัท ปตท. (PTT) เป็นผู้ถือหุ้นใหญ่ที่สุด 48.92% 
บริษัทหลักทรัพย์ (บล.) กิมเอ็ง ระบุว่า PTTGC มีมูลค่าตลาดใหญ่เป็นอันดับ 8 ของตลาด และมีมูลค่ากิจการในอาเซียนเป็นรองเพียงปิโตรนาส เคมิคอล ของมาเลเซีย โดยมูลค่าเพิ่มที่เกิดจากการควบรวมอยู่ที่ 80.2-154.1 ล้านเหรียญสหรัฐต่อปี ซึ่งจะทยอยรับรู้ในปี 2556 และรับรู้เต็มที่ในปี 2558
หากคำนวณจากราคาปิดหลังสุดของ PTTAR และ PTTCH ราคาตลาดของ PTTGC ควรจะอยู่ที่ 53.31 บาทต่อหุ้น คิดเป็นอัตราราคาต่อกำไรต่อหุ้น (พี/อี) ปี 2555 ที่ 7.1 เท่า และสัดส่วนราคาต่อมูลค่าทางบัญชี (PBV) ที่ 0.9 เท่า ซึ่งถือว่าต่ำกว่าค่าเฉลี่ยธุรกิจปิโตรเคมีภูมิภาค จึงแนะนำซื้อและให้ราคาเหมาะสมที่ 78 บาท
ด้าน บล.เอเซีย พลัส ประเมินว่า ราคาของ PTTGC ควรจะอยู่ระหว่าง 50-55 บาทต่อหุ้น คิดเป็นระดับพี/อีที่ 6.5-7 เท่า ซึ่งถือเป็นระดับที่ต่ำมากหากเทียบกับค่าเฉลี่ยของกลุ่มที่ 8-9 เท่า และภูมิภาคที่ 10-12 เท่า จึงแนะนำ “ซื้อลงทุน” โดยประเมินมูลค่าพื้นฐานปีนี้ 79.42 บาท และปีหน้า 87.29 บาท 
บล.ฟินันเซีย ไซรัส คาดว่ามูลค่าเพิ่มจากการควบรวมของ PTTGC อยู่ที่ 2,400-4,600 ล้านบาทต่อปี และประเมินมูลค่าเหมาะสมไว้ที่ 85 บาทต่อหุ้น อิงพี/อี 11 เท่า และ PBV 1.5 เท่า ซึ่งเท่ากับภูมิภาค